Crisi economiche dal Venezuela, l’impegn de Provincie di Udin pe comunitât furlane
«Si fasin codis lungjis fin des primis oris de matine par comprâ ancje dome un pac di farine», «cui che nol à sparagns al mûr», «si evitin i ospedâi: no son medisinis e nancje miedis pes terapiis», «si riscje la vite par un pac di paste». In Setembar Dree Valcic nus contave di ce che al sta sucedint ai furlans dal Venezuela e chestis a son dome cualchidune des testemoneancis che Enzo Gandin, za president dal Fogolâr Furlan di Caracas par 15 agns, al è daûr a racuei e che al à puartât ae atenzion dal president de Provincie di Udin Pietro Fontanini e dal president dal Ente Friuli nel Mondo Adriano Luci. Gandin, dopo 59 agns di permanence in Sud Americhe, une ativitât imprenditoriâl impuartante e rûi di rilêf intes istituzions locâls, intal 2010 al à decidût di tornâ in Friûl propit par vie di une situazion economiche e sociâl deventade insostignibile.
«Une cundizion ben piês rispiet di chê de Argjentine» al comente. La Provincie di Udin, midiant di Ente Friuli nel Mondo, e vûl ativâ ogni iniziative par dâ une poie ae comunitât furlane in Venezuela. «O volìn destinâ ai furlans in Venezuela un aiût economic» al riferìs Fontanini «O stin valutant, viodude la situazion politiche dificile, lis soluzions operativis miôr e plui eficacis». ❚
Redazion
fur_Latn fur_Latn fur_Latn fur_Latn